西廟古檜和卞南仲韻
作者：仇遠
朝代：宋

paragraphs: 奇木有古意，愛古人亦奇。
嘉禾老君觀，毗陵烈帝祠。
二檜棟梁物，俱逐劫火移。
朅來溧城西，見此鐵石姿。
靈貍肯薦骨，死豹仍留皮。
拏空有爪龍，踞地無角螭。
三株兩失葉，簷溜傷南枝。
僵立萬雪霜，坐更幾鄰儀。
我將護赤欄，甃以蒼石墀。
深根直不朽，雅操堅自持。
棟梁與薪槱，待用各有時。
罔俾孤山樹，專美坡仙詩。